b'\n_START_ARTICLE_\nIzvorul de l\xc3\xa2ng\xc4\x83 sta\xc8\x9bia de cale ferat\xc4\x83 Naslavcea\n_START_SECTION_\nDescriere\n_START_PARAGRAPH_\nLocul de scurgere a apei este amenajat ca o f\xc3\xa2nt\xc3\xa2n\xc4\x83 cu pere\xc8\x9bi de piatr\xc4\x83, \xc3\xaemprejurul c\xc4\x83reia este improvizat un gard de nuiele. Puntea de acces este asigurat\xc4\x83 de doi st\xc3\xa2lpi de beton a\xc8\x99eza\xc8\x9bi orizontal._NEWLINE_Izvorul are ap\xc4\x83 rece, este oligomineral dup\xc4\x83 gradul de mineralizare \xc8\x99i descendent de vale din punct de vedere geologic. Dup\xc4\x83 compozi\xc8\x9bia chimic\xc4\x83, este un izvor cu ap\xc4\x83 hidrocarbonat-sulfatat\xc4\x83\xe2\x80\x93magneziu-sodiu-calcic\xc4\x83. Apa este potabil\xc4\x83, f\xc4\x83r\xc4\x83 miros, incolor\xc4\x83, neutr\xc4\x83 (pH 7,2) \xc8\x99i aproape de limita de poluare cu nitra\xc8\x9bi (35\xc2\xa0mg/l, adic\xc4\x83 70% din concentra\xc8\x9bia maxim admis\xc4\x83).\n_START_SECTION_\nStatut de protec\xc8\x9bie\n_START_PARAGRAPH_\nIzvorul este un obiect hidrologic de valoare na\xc8\x9bional\xc4\x83, cu debit mare, de 18\xc2\xa0l/min. Apa este bun\xc4\x83 pentru irigare \xc8\x99i este folosit\xc4\x83 \xc3\xaen scopuri alimentare \xc8\x99i casnice de locuitorii unei mahalale din sat. Izvorul contribuie, de asemenea, la debitul r\xc3\xa2ule\xc8\x9bului Chis\xc4\x83r\xc4\x83u, care curge paralel cu linia de cale ferat\xc4\x83._NEWLINE_Din 1998, conform Legii nr. 1538 privind fondul ariior naturale protejate de stat, izvorul are statut de monument al naturii. \xc3\x8en anexele legii, se atest\xc4\x83 c\xc4\x83 acesta apar\xc8\x9binea \xc3\x8entreprinderii Agricole \xe2\x80\x9eVatutin\xe2\x80\x9d. \xc3\x8entre timp, izvorul a trecut la balan\xc8\x9ba Prim\xc4\x83riei._NEWLINE_Zona adiacent\xc4\x83 nu este \xc3\xaemp\xc4\x83durit\xc4\x83, fiind populat\xc4\x83 doar de c\xc3\xa2teva exemplare de salcie \xc8\x99i alun. P\xc4\x83\xc8\x99unatul animalelor nu se prea practic\xc4\x83. Pentru ameliorarea situa\xc8\x9biei ecologice, se recomand\xc4\x83 \xc3\xaenverzirea teritoriului \xc8\x99i instalarea unui panou informativ, iar \xc3\xaens\xc4\x83\xc8\x99i construc\xc8\x9bia izvorului se cere \xc3\xaembun\xc4\x83t\xc4\x83\xc8\x9bit\xc4\x83 prin montarea unui uluc sau s\xc4\x83parea unui canal de scurgere spre r\xc3\xa2ule\xc8\x9b.'